钦定古今图书集成/明伦汇编/氏族典/第531卷 > 郭虾䗫
## 钦定古今图书集成/明伦汇编/氏族典/第531卷 > 郭虾䗫

按《金史郭虾䗫传》：“虾䗫，会州人，世为保甲射生手，与
兄禄大俱以善射应募。兴定初，赐姓颜盏。夏人攻会
州，城破，禄大、虾䗫俱被禽，誓死不屈。朝廷闻之，乃迁
禄大子伴牛，官一阶。其后兄弟谋奔会，自拔其须。事
觉，禄大竟为所杀，虾䗫独拔归。上思禄大之忠，命复
迁伴牛官一阶，虾䗫遥授巩州钤辖，寻授同知兰州”
军州事。兴定五年冬，夏人侵定西，虾䗫败之，以功迁
同知临洮府事。元光二年冬，虾䗫攻取会州，夏人震
恐，乃出降。正大初，田瑞据巩州叛，虾䗫率众先登，以
功迁遥授知凤翔府事、本路兵马都总管、元帅左都
监，兼行兰会洮河元帅府事。天兴三年，绥德州帅汪
世显攻巩昌，破之，送款于大元，遣使者二十馀辈谕
虾䗫以祸福，不从。甲午春，金亡，虾䗫坚守孤城。丙申
冬十月，大兵并力攻之，虾䗫度不能支，乃命积薪于
州廨，呼集家人，自焚之。火既炽，率将士于火前持满
以待。城破，鏖战既久，虾䗫上大草，积发二三百矢，无
不中者。矢尽，投弓剑于火，自焚死，时年四十五。